**Zmluva o poverení spracúvaním osobných údajov**

# uzavretá v súlade s čl. 28 Nariadenia Európskeho parlamentu a Rady (EÚ) č. 2016/679 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (ďalej len „GDPR“)

Táto Zmluva o poverení spracúvaním osobných údajov bola naposledy aktualizovaná dňa 01.10.2023.

Táto Zmluva o poverení spracúvaním osobných údajov vrátane jej príloh (ďalej len „**DPA**“) je neoddeliteľnou časťou Zmluvy o poskytovaní služieb, na základe ktorej Poskytovateľ poskytuje Klientovi služby špecifikované v Zmluve o poskytovaní služieb a klient sa zaväzuje za poskytnuté služby platiť Poskytovateľovi dohodnutú cenu (ďalej len "**Zmluva**").

Pri poskytovaní Služieb Klientovi podľa Zmluvy môže Poskytovateľ spracúvať Osobné údaje v mene Klienta. Táto DPA predstavuje dohodu Zmluvných strán týkajúcu sa spracovania osobných údajov.

Pojmy “Osobné údaje”, “*Prevádzkovateľ*” a “*Sprostredkovateľ*” majú význam tak ako im ho pripisuje GDPR. Zmluvné strany sa dohodli, že GDPR sa použije na spracúvanie Osobných údajov ak a v rozsahu v akom sú splnené podmienky podľa článku 3 GDPR. V rozsahu v akom sa GDPR aplikuje na spracúvanie Osobných údajov podľa tejto DPA, Klient vystupuje ako Prevádzkovateľ a Poskytovateľ vystupuje ako Sprostredkovateľ (Prevádzkovateľ a Sprostredkovateľ ďalej spoločne ako "**Zmluvné strany**" alebo jednotlivo ako "**Zmluvná strana**"). Zmluvné strany potvrdzujú, že bez ohľadu na to či sa na spracúvanie Osobných údajov podľa tejto DPA aplikuje GDPR, môžu sa na spracúvanie Osobných údajov aplikovať aj ďalšie predpisy týkajúce sa ochrany osobných údajov.

Zmluvné strany súhlasia, že budú dodržiavať nasledovné ustanovenia vo vzťahu ku spracúvaniu akýchkoľvek Osobných údajov, každá konajúc v dobrej viere.

**Článok I**

**Úvodné ustanovenia**

1. Prevádzkovateľ má postavenie prevádzkovateľa podľa GDPR, čiže osoby, ktorá sama alebo spoločne s inými určí účely a prostriedky spracúvania osobných údajov a spracúva osobné údaje vo vlastnom mene.
2. Sprostredkovateľ má postavenie sprostredkovateľa podľa GDPR, čiže osoby, ktorá spracúva osobné údaje v mene prevádzkovateľa,
3. Uzatvorením tejto DPA, Prevádzkovateľ vyhlasuje, potvrdzuje a garantuje Sprostredkovateľovi, že spracúva osobné údaje dotknutých osôb v súlade so zákonom, predovšetkým v súlade s GDPR,
4. Uzatvorením tejto DPA, Sprostredkovateľ vyhlasuje, potvrdzuje a garantuje Prevádzkovateľovi. že:
5. spracúva osobné údaje dotknutých osôb v súlade so zákonom, predovšetkým v súlade s GDPR,
6. poskytuje dostatočné záruky na to, že sa prijme primerané technické a organizačné opatrenia tak, aby spracúvanie spĺňalo požiadavky GDPR a aby sa zabezpečila ochrana práv dotknutej osoby.
7. V kontexte tohto článku DPA sa Zmluvné strany dohodli na uzatvorení tejto DPA v súlade s článkom 28 odsek 3 GDPR.

**Článok II**

**Predmet DPA**

Predmetom tejto DPA je:

1. usporiadanie vzájomných práv a povinností Zmluvných strán pri spracúvaní Osobných údajov dotknutých osôb Sprostredkovateľom v mene Prevádzkovateľa, a
2. poverenie Sprostredkovateľa zo strany Prevádzkovateľa na spracúvanie Osobných údajov.

**Článok III**

**Poverenie spracúvaním osobných údajov**

1. Prevádzkovateľ prostredníctvom tejto DPA poveruje Sprostredkovateľa spracúvaním Osobných údajov dotknutých osôb v mene Prevádzkovateľa nasledovne:
	1. Predmet spracúvania: Sprostredkovateľ vykonáva spracúvanie Osobných údajov dotknutých osôb (fyzických osôb) automatizovaným spôsobom v informačných systémoch Sprostredkovateľa (ďalej len "**Informačný systém**").
	2. Doba spracúvania: Odo dňa účinnosti tejto DPA počas doby trvania tejto DPA.
	3. Povaha spracúvania: Osobné údaje sú spracúvané na nasledovných právnych základoch:
		* 1. spracúvanie je nevyhnutné na plnenie zmluvy, ktorej zmluvnou stranou je dotknutá osoba, alebo aby sa na základe žiadosti dotknutej osoby vykonali opatrenia pred uzatvorením zmluvy, a/alebo
		1. spracúvanie je nevyhnutné na splnenie zákonnej povinnosti prevádzkovateľa, a/alebo
		2. súhlas dotknutej osoby so spracúvaním svojich osobných údajov na jeden alebo viaceré konkrétne účely, a/alebo
		3. spracúvanie je nevyhnutné na účely oprávnených záujmov, ktoré sleduje prevádzkovateľ alebo tretia strana.
	4. Účel spracúvania: poskytovanie služieb zo strany Sprostredkovateľa Prevádzkovateľovi na základe Zmluvy o poskytovaní služieb.
	5. Zoznam alebo rozsah spracúvaných Osobných údajov: všetky údaje poskytnuté Prevádzkovateľom prostredníctvom ich nahrania do Informačného systému.
	6. Kategórie dotknutých osôb: zákazníci/klienti/používatelia služieb Prevádzkovateľa, zamestnanci Prevádzkovateľa, osoby v zmluvnom vzťahu s Prevádzkovateľom.
	7. Práva a povinnosti Prevádzkovateľa:
		1. Prevádzkovateľ zaručuje Sprostredkovateľovi, že Osobné údaje dotknutých osôb spracúva v súlade s GDPR, najmä, avšak nielen v súlade so zásadami spracúvania Osobných údajov.
		2. Prevádzkovateľ zaručuje Sprostredkovateľovi, že Osobné údaje dotknutých osôb, ktoré sa spracúvajú a poskytujú Sprostredkovateľovi podľa tejto DPA, sú presné a aktuálne. Prevádzkovateľ bezodkladne informuje Sprostredkovateľa o akýchkoľvek zmenách Osobných údajov poskytnutých Sprostredkovateľovi.
		3. Prevádzkovateľ sa zaväzuje bezodkladne písomne (aj prostredníctvom e-mailu) informovať Sprostredkovateľa o akýchkoľvek zmenách rozsahu spracúvania Osobných údajov (napr. v dôsledku uplatnenia práv dotknutou osobou podľa článkov 16 – 22 GDPR).
		4. Prevádzkovateľ má právo požadovať od Sprostredkovateľa preukázanie splnenia všetkých povinností, vrátane prijatia predpísaných bezpečnostných opatrení na ochranu osobných údajov.
	8. Práva a povinnosti Sprostredkovateľa:
		1. Sprostredkovateľ bude spracúvať Osobné údaje iba na stanovené účely a uchovávať Osobné údaje zhromaždené na rôzne účely oddelene.
		2. Sprostredkovateľ bude spracúvať len také Osobné údaje, ktoré rozsahom a obsahom zodpovedajú stanovenému účelu a sú nevyhnutné na jeho dosiahnutie.
		3. Sprostredkovateľ zabezpečí, aby sa Osobné údaje spracúvali len prostriedkami zodpovedajúcimi ich účelu.
		4. Sprostredkovateľ je oprávnený vykonávať s Osobnými údajmi iba nasledujúce spracovateľské činnosti:
			1. získavanie, zaznamenávanie, usporadúvanie, štruktúrovanie, uchovávanie, prepracúvanie alebo zmena, vyhľadávanie, prehliadanie, využívanie, preskupovanie alebo kombinovanie, obmedzenie, vymazanie.
		5. Sprostredkovateľ je povinný vykonávať spracúvanie Osobných údajov v súlade s právnymi predpismi.
		6. Sprostredkovateľ spracúva osobné údaje len na základe zdokumentovaných pokynov prevádzkovateľa, a to aj pokiaľ ide o prenos osobných údajov do tretej krajiny alebo medzinárodnej organizácii.
		7. Sprostredkovateľ vykoná všetky požadované opatrenia podľa článku 32 a nasl. GDPR, t.j. prijme so zreteľom na najnovšie poznatky, náklady na vykonanie opatrení a na povahu, rozsah, kontext a účely spracúvania, ako aj na riziká s rôznou pravdepodobnosťou a závažnosťou pre práva a slobody fyzických osôb, primerané technické a organizačné opatrenia s cieľom zaistiť úroveň bezpečnosti primeranú tomuto riziku.
		8. Sprostredkovateľ môže zapojiť do spracúvania Osobných údajov ďalšieho sprostredkovateľa (ďalej len “**Ďalší sprostredkovateľ**”) na základe všeobecného písomného povolenia, ktoré mu Prevádzkovateľ udeľuje prostredníctvom tejto DPA. Zoznam ďalších sprostredkovateľov ku dňu uzatvorenia tejto DPA je prílohou tejto DPA ako jej neoddeliteľná časť. Sprostredkovateľ písomne (vrátane emailu) informuje Prevádzkovateľa o zapojení Ďalšieho sprostredkovateľa (iného ako uvedeného v prílohe) pred jeho zapojením a identifikuje tohto Ďalšieho sprostredkovateľa. V rozsahu v akom sa na spracúvanie Osobných údajov podľa tejto DPA vzťahuje GDPR, Prevádzkovateľ môže proti zapojeniu Ďalšieho sprostredkovateľa primerane namietať. V prípade, že Prevádzkovateľ do 10 (desiatich) dní odo dňa doručenia informácie o zámere zapojiť Ďalšieho sprostredkovateľa, nedoručí Sprostredkovateľovi žiadnu písomnú námietku, má sa za to, že Zmluvné strany sa dohodli na zapojení takéhoto Ďalšieho sprostredkovateľa. V prípade, že Prevádzkovateľ v lehote uvedenej vyššie doručí Sprostredkovateľovi námietku, Zmluvné strany sa zaväzujú rokovať v záujme nájdenia riešenia akceptovateľného pre obidve Zmluvné strany. Ak Sprostredkovateľ zapojí do vykonávania osobitných spracovateľských činností v mene Prevádzkovateľa Ďalšieho sprostredkovateľa, tomuto Ďalšiemu sprostredkovateľovi prostredníctvom zmluvy alebo iného právneho aktu uloží rovnaké povinnosti ochrany údajov, ako sa stanovujú v tejto DPA, a to predovšetkým poskytnutie dostatočných záruk na vykonanie primeraných technických a organizačných opatrení takým spôsobom, aby spracúvanie spĺňalo požiadavky GDPR. Ak Ďalší sprostredkovateľ nesplní svoje povinnosti ochrany údajov, Sprostredkovateľ zostáva voči Prevádzkovateľovi plne zodpovedný za plnenie povinností tohto Ďalšieho sprostredkovateľa.
		9. Sprostredkovateľ po zohľadnení povahy spracúvania v čo najväčšej miere pomáha prevádzkovateľovi vhodnými technickými a organizačnými opatreniami pri plnení jeho povinnosti reagovať na žiadosti o výkon práv dotknutej osoby ustanovených v kapitole III GDPR.
		10. Sprostredkovateľ pomáha Prevádzkovateľovi zabezpečiť plnenie povinností podľa článkov 32 až 36 GDPR s prihliadnutím na povahu spracúvania a informácie dostupné Sprostredkovateľovi.
		11. Sprostredkovateľ po ukončení poskytovania služieb týkajúcich sa spracúvania na základe rozhodnutia prevádzkovateľa všetky Osobné údaje vymaže alebo vráti Prevádzkovateľovi a vymaže existujúce kópie, ktoré obsahujú Osobné údaje, ak osobitný predpis alebo medzinárodná zmluva, ktorou je Slovenská republika viazaná, nepožaduje uchovávanie týchto Osobných údajov.
		12. Sprostredkovateľ je povinný poskytnúť Prevádzkovateľovi informácie potrebné na preukázanie splnenia povinností a poskytnúť súčinnosť v rámci auditu ochrany Osobných údajov a kontroly zo strany Prevádzkovateľa alebo audítora, ktorého poveril Prevádzkovateľ.
		13. Sprostredkovateľ je povinný chrániť Osobné údaje pred odcudzením, stratou, zničením, neoprávneným prístupom, zmenou a rozšírením, použitím vhodných technických, organizačných a personálnych opatrení zodpovedajúcich prostriedkom spracúvania Osobných údajov.
		14. O akomkoľvek porušení ochrany osobných údajov bude Sprostredkovateľ informovať Prevádzkovateľa písomne (aj e-mailom) bez zbytočného odkladu po tom, čo sa o ňom dozvie.
		15. Ak pri plnení povinností Sprostredkovateľa podľa tejto DPA, Osobné údaje musia byť prenesené, priamo alebo prostredníctvom ďalšieho prenosu z územia EEA (Európsky hospodársky priestor) do akejkoľvek krajiny, v ktorej Európska komisia neuznala, že poskytuje primeranú úroveň ochrany osobných údajov, sa Sprostredkovateľ zaväzuje dodržiavať príslušné Štandardné zmluvné doložky (najmä modul 2: Prenos od prevádzkovateľa k sprostredkovateľovi a modul 3: Prenos od sprostredkovateľa k sprostredkovateľovi) na základe VYKONÁVACIEHO ROZHODNUTIA KOMISIE (EÚ) 2021/914 zo 4. júna 2021 o štandardných zmluvných doložkách pre prenos osobných údajov do tretích krajín podľa nariadenia Európskeho parlamentu a Rady (EÚ) 2016/679, ktoré sa považujú za súčasť tejto DPA.

**Článok IV**

**Trvanie DPA**

1. Táto DPA je uzatvorená na rovnakú dobu ako Zmluva o poskytovaní služieb.
2. Táto DPA sa ukončuje nasledovnými spôsobmi:
	1. písomnou dohodou Zmluvných strán,
	2. zánikom Zmluvnej strany bez právneho nástupcu,
	3. ukončením Zmluvy o poskytovaní služieb.
3. Ukončenie tejto DPA akýmkoľvek spôsobom nemá vplyv na žiadne dohody, ktoré by svojou povahou mali zostať v platnosti aj po ukončení DPA, najmä pokiaľ ide o nároky na náhradu škody, povinnosti chrániť dôverné informácie atď. podľa tejto DPA.

**Článok V**

**Záverečné ustanovenia**

* + 1. Táto DPA predstavuje konečnú a úplnú dohodu medzi Zmluvnými stranami vo vzťahu k jej predmetu a nahrádza akúkoľvek korešpondenciu, memorandá, rozhovory a iné oznámenia alebo dokumenty, ktoré sa jej týkali.
		2. Prevádzkovateľ výslovne berie na vedomie a súhlasí s tým, že táto DPA môže byť zmenená rovnakým spôsobom, akým sa zmluvné strany dohodli na zmenách Zmluvy o poskytovaní služieb, vrátane práva Sprostredkovateľa na aktualizáciu Všeobecných obchodných podmienok a tejto DPA a to podľa Sprostredkovateľovho vlastného uváženia.
		3. Neplatnosť alebo neúčinnosť niektorého z ustanovení tejto DPA nemá za následok neplatnosť alebo neúčinnosť zostávajúcich ustanovení tejto DPA. V takom prípade strany vykonajú všetky potrebné kroky na nahradenie neplatného ustanovenia DPA platným a účinným ustanovením tak, aby sa účel a obsah nového ustanovenia čo najviac približoval pôvodnému opatreniu a cieľu tejto DPA.
		4. Zmluvné strany sa dohodli, že táto DPA sa bude riadiť právnym poriadkom Slovenskej republiky a patrí do právomoci súdov Slovenskej republiky.
		5. Zmluvné strany vyhlasujú, že si prečítali DPA, porozumeli jej obsahu a vyhlasujú, že DPA uzavierajú dobrovoľne, bez akéhokoľvek nátlaku a že DPA vyjadruje ich slobodnú vôľu.

**Príloha č. 1 k Zmluve o poverení spracúvaním osobných údajov**

**Zoznam Ďalších sprostredkovateľov podľa článku III bod 1.8.8.:**

|  |  |  |
| --- | --- | --- |
| **Ďalších sprostredkovateľ** | **Účel spracúvania** | **Krajina** |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |